Fotograf fra Frøstrup står bag årets bedste naturfoto.

Et makrobillede af soldug har sikret Carsten Krog Pedersen fra Thy titlen for årets bedste naturfoto. Derudover han blevet kåret som landets næstbedste naturfotograf. Det skete ved Foreningen for Danske Naturfotografers årskonkurrence. Carsten Krog Pedersen har altid været vild med naturen – og ikke mindst med at formidle den. - Det er i naturen, man kan sætte farten ned i en tid, hvor alt går umådeligt hurtigt, siger Carsten Krog Pedersen. Han håber, at han kan få andre til at få øjnene op for naturen, når de ser hans billeder. Billederne er lavet med gammelt fotogrej, som Carsten Krog Pedersen har købt brugt. Og netop gammelt grej er en af hans passioner. - Der er så mange, der tager superfine billeder med nyt, moderne og dyrt fotogrej, så der er ingen grund til, at jeg også gør, siger han. Landets bedste naturfotograf blev fotograf Brian Rasmussen.